પરંતુ કમાન્ડન્ટને પેલી માતા કરતાં ફેફરબર્ગમાં વધારે રસ પડ્યો હતો. કમાન્ડન્ટની સામે ઊભેલો આ વસાહતી, કોઈ સૈનિકની અદામાં એક એસએસ આધિકારી સામે ઊભો રહીને અહેવાલ આપતો હતો! તેની વાત સાચી હોય, તો ચોક્કસ એ સોંપાયેલું કામ કરતો હશે! પરંતુ જો એ ખોટો હોય તો પણ, એને જોઈને ત્રણેયને બહુ મજા પડી ગઈ! અને એ બધાથી ઉપર, એની રીતભાત પેલા શોષિત યહૂદીઓથી થોડી અલગ જ હતી! આજે શિકાર બનેલા આટલા બધા યહૂદીઓમાંથી કોઈએ આ રીતે બૂટની એડી ટકરાવવાનો પ્રયત્ન કર્યો ન હતો! આથી હેર કમાન્ડન્ટને તેનું વર્તન ભલે કંઈક અતાર્કિક લાગ્યું હોય, પરંતુ આજે તો તેને આ અણધાર્યા મનોરંજનનો રાજસી હક્ક વાપરવા મળી ગયો હતો. એણે પોતાનું માથું ઊંચું કર્યું. તેનો ઊપરનો લાંબો હોઠ મોંમાં ખેંચાયો, અને એ ખડખડાટ હસી પડ્યો. તેના સહકર્મીઓએ પણ હળવા સ્મિત સાથે જોરથી પોતાનું માથું હલાવ્યું.